祕古堂詩
作者：吳可
朝代：宋

paragraphs: 羣兒只解祕金玉，百歲作癡空潤屋。
君家勝味渠不知，掉頭歸來北窗讀。
插架整整三萬籤，誰何有書真不然。
是中文字到蝌蚪，補亡應得由庚篇。
異錦千囊更妙好，中有玉奩藏小草。
不煩脫帽苦揮毫，漫說驚蛇雜飛鳥。
摩挲鼎彝自笑語，碧暈堆花久瘞土。
懸知百好墮兒戲，此物一出吞萬古。
客來錯惡初不解，把玩慇懃定爲怪。
我知此老極不淺，規模正欲超三代。